**Pripremila: vjeroučiteljica Josipa Raos**

**Bog vodi svoj narod: Sudci i kraljevi izraelskog naroda**

**– ponavljanje nastavne cjeline kroz igru**

Učenici petih razreda OŠ Kajzerica na nastavi vjeronauka izradili su kartice za ponavljanje nastavne cjeline *Bog vodi svoj narod: Sudci i kraljevi izraelskog naroda*. Ovo je način za jako jednostavan, a zabavan način provođenja vrednovanja kao učenja te vrednovanja naučenog nastavnog sadržaja.

Nakon uvodnog dijela sata učenici su dobili upute za rad.

**Upute za rad**

Učiteljica je nacrtala primjer na ploču te demonstrirala učenicima kratki postupak izrade.

Nakon podjele u skupine po tri ili četiri učenika, papir u A4 formatu izrezali smo na šest ili osam jednakih dijelova (pravokutnika) ovisno o broju učenika u skupini tako da svaki učenik dobije po dvije kartice. (Učenici mogu izraditi i druge oblike).

Svaka skupina dobila je temu na koju trebaju osmisliti i napisati pitanja i odgovore.

Na jedan papir pišu pitanje, a na drugi odgovor na to isto pitanje.

Poleđina kartice može biti označena brojevima, simbolima ili ukrašena po želji. Za izradu kartica korištene su drvene bojice, flomasteri (koji se ne preslikavaju) te uljane bojice ili pastele.

Teme skupina su bile:

- izraelski sudci

- kralj Šaul

- kralj David

- kralj Salomon.

Nakon što su skupine završile s radom vjeroučiteljica je plastificirala kartice koje su učenici izrezali te pospremili u razredne košuljice (jednu za pitanja, drugu za odgovore), koje su također sami izradili.

**Ocjenjivanje**

Na sljedećem nastavnom satu učenici su ocijenjeni tako što su kroz igru s karticama jedni drugima postavljali pitanja.

Puno je načina na koje je moguće to učiniti. Svaka skupina može ponuditi izvlačenje svojih pitanja koje su izradili, učenici mogu izvlačiti po tri pitanja iz razredne košuljice, igra pamćenja (otkrivanja pitanja na koje učenik treba odgovoriti, a potom čitanje odgovora), igra milijunaš tako da voditelj učenicima natjecateljima postavlja pitanja kojima prelaze određeni bodovni prag, natjecanje u skupinama, popularni „pub“ kviz i slično.

**Materijal potreban za izradu:**

- A4 bijeli papir

- bojice, flomasteri, pastele ili uljene bojice

- plastifikator (folije); može se raditi i s debljim papirom i bez plastifikatora (lijepiti na karton)

- deblji papir za izradu košuljica

- ukrasne ljepljive trake (po želji)







